Ny Alliances ledelse i Vestjyllands Storkreds besluttede lørdag aften, at Jørn Grønkjær Jensen ikke længere kan være partiets folketingskandidat i kredsen. Det skyldtes, at Grønkjær før NA's stormøde i Slagelse havde sået tvivl om Naser Khaders position som formand. Efter hans opfattelse vil der melde sig mindst én modkandidat til Khaders post på partiets landsmøde i marts. - Vi har meddelt Jørn Grønkjær, at det er helt uacceptabelt at fremsætte en sådan kritik gennem medierne. Især når han overhovedet ikke luftede sin kritik under mødet, siger Jens Østrup, formand for Vestjyllands Storkreds, til Ritzau. Ifølge Østrup kom kritikken fra Jørn Grønkjær fuldstændigt bag på kredsens repræsentanter. - Den var tæt på at ødelægge en ellers glimrende dag, hvor vi virkelig fik en grundig debat om Ny Alliances politik og struktur, tilføjer han.

Opsummering:
Storkreds i Ny Alliance siger farvel til folketingskandidat Jørn Grønkjær Jensen, der samtidig sidder i partiets bestyrelse i Nordjylland. Det skyldes, at han før lørdagens stormøde såede tvivl om Naser Khaders position som formand.